Oficiālais Vēstnesis L 295 , 29/10/1997 Lpp. 0037 - 0038



Komisijas Lēmums (1997. gada 14. oktobris) attiecībā uz dzīvu dzīvnieku, svaigas gaļas un gaļas produktu ievešanu Kopienā no Dienvidslāvijas Federatīvās Republikas un Grenlandes, ar ko groza Padomes Lēmumu 79/542/EEK (Dokuments attiecas uz EEZ) (97/736/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1972. gada 12. decembra Direktīvu 72/462/EEK par veselības un veterinārās pārbaudes problēmām, ievedot liellopus, cūkas, svaigu gaļu vai gaļas produktus no trešām valstīm [1], kurā jaunākie grozījumi izdarīti ar Direktīvu 96/91/EK [2], un jo īpaši tās 3. pantu, tā kā Padomes Lēmums 79/542/EEK [3], kurā jaunākie grozījumi izdarīti ar Komisijas Lēmumu 97/160/EK [4], nosaka to trešo valstu sarakstu, no kurām dalībvalstis atļauj ievest liellopus, cūkas, zirgu dzimtas dzīvniekus, aitas un kazas, svaigu gaļu un gaļas produktus; tā kā pēc Kopienas veterināro ekspertu grupas vizītēm tika konstatēts, ka Dienvidslāvijas Federatīvajā Republikā ir pietiekoši labi strukturēti un organizēti veterinārie dienesti; tā kā dalībvalstis ir iesniegušas un pieņēmušas plānu atlieku jautājumā; tā kā Dienvidslāvijas Federatīvajā Republikā tiek veikta vakcinācija pret klasisko cūku mēri; tā kā klasiskais cūku mēris uzliesmo laiku pa laikam; tā kā tādēļ cūku ievešana no šīs valsts nav atļauta; tā kā Dienvidslāvijas Federatīvo Republiku pievieno to trešo valstu sarakstam, no kurām dalībvalstis atļauj liellopu, zirgu dzimtas dzīvnieku, aitu un kazu, svaigas gaļas un gaļas produktu ievešanu; tā kā Grenlandi pievieno to trešo valstu sarakstam, no kurām dalībvalstis atļauj aitu un kazu ievešanu; tā kā attiecīgi jāgroza Lēmums 79/542/EEK; tā kā īpaši veterinārsanitārie nosacījumi un veterinārā sertifikācija liellopu, cūku, zirgu dzimtas dzīvnieku, aitu un kazu, svaigas gaļas un gaļas produktu ievešanai tiks noteikta citā lēmumā saskaņā ar dzīvnieku veselības stāvokli attiecīgajā trešā valstī; tā kā šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu, IR PIEŅĒMUSI ŠĀDU LĒMUMU. 1. pants 1. Dalībvalstis atļauj ievest no Dienvidslāvijas Federatīvās Republikas: a) dzīvus dzīvniekus, izņemot cūkas; b) svaigu liellopu, aitas, kazas, cūkas un nepārnadžu gaļu un c) gaļas produktus. 2. Dalībvalstis atļauj ievest no Grenlandes aitu un kazu sugas dzīvniekus. 3. Lēmuma 1. un 2. punktā minētajiem ievedumiem jāatbilst attiecīgajām dzīvnieku veselības un veterinārajām prasībām. 2. pants Lēmuma 79/542/EEK pielikuma I daļā izdara šādus grozījumus: 1) saskaņā ar ISO kodu alfabētiskā secībā iekļauj šādu rindu: "FY | Dienvidslāvijas Federālā Republika | x | x | x | x | x | x | x | x | o | x | (1) | | | XR" | 2) rindu "GL | Grenlande | x | x | o | x | x | x | o | o | o | x | (1) | | | XR" | aizstāj ar šādu: "GL | Grenlande | x | x | o | x | x | x | o | x | o | x | (1) | | | XR" | 3. pants Šis lēmums ir adresēts dalībvalstīm. Briselē, 1997. gada 14. oktobrī Komisijas vārdā — Komisijas loceklis Franz Fischler [1] OV L 302, 31.12.1972., 28. lpp. [2] OV L 13, 16.1.1997., 26. lpp. [3] OV L 146, 14.6.1979., 15. lpp. [4] OV L 62, 4.3.1997., 39. lpp. --------------------------------------------------